****

**คำนำ**

กระทรวงศึกษาธิการมีบทบาทภารกิจในการจัดและส่งเสริมสนับสนุนการจัดการศึกษาทุกระดับ  
ทุกประเภท เพื่อพัฒนาเด็กและเยาวชนไทยให้เป็นคนดี มีคุณธรรมนำความรู้ มีคุณภาพ มีศักยภาพ  
ในการพัฒนาตนเองอย่างต่อเนื่องตลอดชีวิต สอดคล้องกับแผนการบริหารราชการแผ่นดินที่กำหนด  
ให้กระทรวงศึกษาธิการมีบทบาทในการดำเนินการตามนโยบายสังคมและคุณภาพชีวิตในด้านการศึกษา   
โดยกำหนดนโยบายให้หน่วยงานทางการศึกษาในพื้นที่รับผิดชอบนำไปขับเคลื่อนจัดการศึกษาให้บังเกิดผล  
เป็นรูปธรรม สำนักงานศึกษาธิการจังหวัดรีสะเกษ มีบทบาทภารกิจในการรับการติดตามประเมินผล  
การดำเนินงานการจัดการศึกษาตามนโยบายและยุทธศาสตร์ของกระทรวงศึกษาธิการ ในพื้นที่เขตตรวจราชการที่ 14 โดยได้ดำเนินการติตตามนโยบายการตรวจราชการและติตตามประเมินผลการจัดการศึกษา  
ของกระทรวงศึกษาธิการ ปีงบประมาณ พ.ศ. 2566 จำนวน 6 นโยบาย ได้แก่ นโยบายการจัดการศึกษา  
เพื่อความปลอดภัย นโยบายการยกระดับคุณภาภาพการศึกษา นโยบายการสร้างโอกาส ความเสมอภาคและความเท่าเทียมทางการศึกษาทุกช่วงวัย นโยบายการศึกษาเพื่อพัฒนาทักษะอาชีพและเพิ่มขีดความสามารถ  
ในการแข่งขัน นโยบายการส่งเสริมสนับสนุนวิชาชีพและบุคลากรทางการศึกษาสังกัดกระทรวงศึกษาธิการ และนโยบายการพัฒนาระบบราชการและบริหารภาครัฐยุคดิจิทัลและอื่น ๆ ซึ่งผลการติตตามนโยบายการตรวจราชการฯ ดังกล่าว สำนักงานศึกษาธิการจังหวัดศรีสะเกษ ได้สรุปให้เห็นถึงสภาพความก้าวหน้า ความสำเร็จของการดำเนินงานตามนโยบาย พร้อมทั้งปัญหา/อุปสรรค และข้อเสนอแนะ เพื่อเผยแพร่แก่หน่วยงานที่เกี่ยวข้อง

ในโอกาสนี้ขอขอบพระคุณทุกหน่วยงานที่ให้ความร่วมมือและสนับสนุนข้อมูลการติดตามนโยบาย  
การตรวจราชการและติดตามประเมินผลการจัดการศึกษาของกระทรวงศึกษาธิการ ปีงบประมาณ พ.ศ. 2566 ให้มีความครอบคลุม ครบถ้วน สมบูรณ์ และหวังเป็นอย่างยิ่งว่ารายงานฉบับนี้ จะเป็นประโยชน์ต่อทุกฝ่าย  
ที่จะนำไปใช้เป็นข้อมูล ในการปฏิบัติราชการตามภารกิจให้เกิดประสิทธิภาพและประสิทธิผลต่อไป

สำนักงานศึกษาธิการจังหวัดศรีสะเกษ

**สารบัญ**

**เรื่อง หน้า**

**คำนำ**

**บทสรุปผู้บริหาร**

**ประเด็นการตรวจราชการและติดตามประเมินผล**

**นโยบายที่ 1 การจัดการศึกษาเพื่อความปลอดภัย 1**

1.1 การดำเนินงานตามแผน/มาตรการด้านความปลอดภัยให้แก่ผู้เรียน ครูและบุคลากร 1

ในการป้องกันภัยคุกคามรูปแบบใหม่

1.2 การจัดการเรียนรู้เพื่อส่งเสริมคุณลักษณะและพฤติกรรมที่พึงประสงค์ของผู้เรียน 2

1.3 การปกป้องคุ้มครองต่อสถานการณ์ที่เกิดขึ้นกับผู้เรียน ครูและบุคลากร 3

**นโยบายที่ 2 การยกระดับคุณภาพการศึกษา 4**

2.1 โครงการพัฒนาครูเพื่อการจัดการเรียนรู้เพื่อพัฒนาสมรรถนะผู้เรียนที่ตอบสนองการเปลี่ยนแปลง 4

ในศตวรรษที่ 21 ของโรงเรียนเอกชน

2.2 การพัฒนาผู้เรียนให้มีสมรรถนะและทักษะที่จำเป็นในศตวรรษที่ 21 5

2.3 การจัดการเรียนรู้ด้วยการลงมือปฏิบัติจริง (Active Learning) 6

**นโยบายที่ 3 การสร้างโอกาส ความเสมอภาค และความเท่าเทียมทางการศึกษาทุกช่วงวัย 9**

3.1 การส่งเสริมสนับสนุนการดำเนินการเพื่อป้องกันเด็กตกหล่นและเด็กออกกลางคัน 9

3.2 การส่งเสริมสนับสนุนให้เด็กปฐมวัยทุกคนได้รับการพัฒนาการสมวัยอย่างมีคุณภาพ 11

**นโยบายที่ 4 การศึกษาเพื่อพัฒนาทักษะอาชีพและเพิ่มขีดความสามารถในการแข่งขัน 14**

4.1 การพัฒนาขับเคลื่อนความเป็นเลิศทางการอาชีวศึกษา (Excellent Center) 14

โดยความร่วมมือกับภาคเอกชนและสถานประกอบการ

**นโยบายที่ 5 การส่งเสริมสนับสนุนวิชาชีพครู บุคลากรทางการศึกษาและบุคลากร 14**

**สังกัดกระทรวงศึกษาธิการ**

5.1 การส่งเสริมสนับสนุนการดำเนินการตามหลักเกณฑ์การประเมินวิทยฐานะแนวใหม่ 14

(หลักเกณฑ์ PA)

5.2 การแก้ไขปัญหาหนี้สินครูและบุคลากรทางการศึกษา 15

**นโยบายที่ 6 การพัฒนาระบบราชการและบริหารภาครัฐยุคดิจิทัลและอื่น ๆ 16**

6.1 การนำเทคโนโลยีมาใช้ในการบริหารจัดการและการให้บริการ 16

6.2 การทำงานแบบบูรณาการ การมีส่วนร่วมกับชุมชน หน่วยงาน องค์กรอื่น ๆ ทั้งในพื้นที่ 17

และหน่วยงานอื่น ๆ ที่เกี่ยวข้อง

**บทสรุปผู้บริหาร**

ตามที่กระทรวงศึกษาธิการ ได้ประกาศนโยบายและจุดเน้นของกระทรวงศึกษาธิการประจำปีงบประมาณ พ.ศ. 2566 เมื่อวันที่ 29 ธันวาคม พ.ศ 2564 โดยมุ่งดำเนินการตามภารกิจหลักตามแผนแม่บทภายใต้ยุทธศาสตร์ชาติ 20 ปี (พ.ศ. 2561–2580) ในฐานะหน่วยงานเจ้าภาพหลักในการขับเคลื่อนทุกแผนย่อย  
ในประเด็น 12 การพัฒนาการเรียนรู้ และแผนย่อยที่ 3 ในประเด็น 11 การพัฒนาศักยภาพคนตลอดช่วงชีวิต รวมทั้งแผนปฏิรูปประเทศด้านการศึกษา และนโยบายของรัฐบาล โดยมุ่งหวังให้ผู้เรียนทุกช่วงวัยได้รับการพัฒนาทุกมิติ ทั้งในโอกาส ความเท่าเทียม ความเสมอภาค ความปลอดภัย และมีสมรรถนะที่สำคัญจำเป็น  
ในศตวรรษที่ 21

การตรวจราชการตามนโยบายการตรวจราชการและติดตามประเมินผลการจัดการศึกษาของกระทรวงศึกษาธิการ ประจำปีงบประมาณ พ.ศ. 2566 กรณีปกติ ในครั้งนี้ครอบคลุมประเด็นการตรวจราชการ ตามยุทธศาสตร์ชาติ 5 ด้าน คือ 1) ด้านความมั่นคง 2) ด้านการสร้างความสามารถในการแข่งขัน 3) ด้านการพัฒนาและเสริมสร้างศักยภาพทรัพยากรมนุษย์ 4) ด้านการสร้างโอกาสความเสมอภาคและเท่าเทียมกันทางสังคม และ 5) ด้านการปรับสมดุลและพัฒนาระบบการบริหารจัดการภาครัฐ ประกอบด้วย การรายงานของหน่วยงานสถานศึกษาที่เกี่ยวข้อง คือ

1) สำนักงานเขตพื้นที่การศึกษาประถมศึกษาศรีสะเกษ เขต 1-4

2) สำนักงานเขตพื้นที่การศึกษามัธยมศึกษาศรีสะเกษ ยโสธร

3) ศูนย์การศึกษาพิเศษประจำจังหวัดศรีสะเกษ

4) สำนักงานส่งเสริมการเรียนรู้จังหวัดศรีสะเกษ

5) สำนักงานคณะกรรมการการอาชีวศึกษาจังหวัดศรีสะเกษ

6) โรงเรียนราชประชานุเคราะห์ 29

จังหวัดศรีสะเกษ ประกอบด้วย 6 นโยบาย ดังนี้

นโยบายที่ 1 การจัดการศึกษาเพื่อความปลอดภัย

นโยบายที่ 2 การยกระดับคุณภาพการศึกษา

นโยบายที่ 3 การสร้างโอกาส ความเสมอภาค และความเท่าเทียมทางการศึกษาทุกช่วงวัย

นโยบายที่ 4 การศึกษาเพื่อพัฒนาทักษะอาชีพและเพิ่มขีดความสามารถในการแข่งขัน

นโยบายที่ 5 การส่งเสริมสนับสนุนวิชาชีพครู บุคลากรทางการศึกษาและบุคลากรสังกัดกระทรวง ศึกษาธิการ

นโยบายที่ 6 การพัฒนาระบบราชการและบริหารภาครัฐยุคดิจิทัลและอื่น ๆ

**แบบรายงานผลการตรวจราชการและติดตามประเมินผลการจัดการศึกษาของกระทรวงศึกษาธิการ**

**ประจำปีงบประมาณ พ.ศ. 2566 รอบที่ 2 เขตตรวจราชการที่ 14**

-----------------------------------

**สำนักงานศึกษาธิการจังหวัดศรีสะเกษ**

ขอรายงานผลการติดตามประเมินผล ตามประเด็นการตรวจราชการและติดตามประเมินผล  
การจัดการศึกษาของกระทรวงศึกษาธิการ ประจำปีงบประมาณ พ.ศ. 2566 ดังนี้

**นโยบายที่ 1 การจัดการศึกษาเพื่อความปลอดภัย**

**1.1** **การดำเนินงานตามแผน/มาตรการด้านความปลอดภัยให้แก่ผู้เรียน ครู และบุคลากร  
ในการป้องกันภัยคุกคามรูปแบบใหม่**

**1.1.1 สภาพความก้าวหน้า ความสำเร็จของการดำเนินงานตามนโยบาย**

สำนักงานศึกษาธิการจังหวัดศรีสะเกษได้จัดตั้งศูนย์ความปลอดภัย MOE Safety Center หรือ MSC โดยจัดตั้งศูนย์เสมารักษ์ของสำนักศึกษาธิการจังหวัดศรีสะเกษ และมีเครือข่ายในการปฏิบัติหน้าที่ของพนักงานเจ้าหน้าที่ส่งเสริมความประพฤตินักเรียนและนักศึกษาทั้งจังหวัด โดยมุ่งเน้นส่งเสริมความปลอดภัยสร้างความมั่นคงให้กับสังคม เพื่อคุ้มครองความปลอดภัยให้แก่นักเรียน นักศึกษา ครู อาจารย์และบุคลากรทางการศึกษา ผู้ปกครอง และประชาชน ให้ได้รับการป้องกันดูแลช่วยเหลือเยียวยาและแก้ไขปัญหา มีความเป็นเอกภาพมีข้อมูลสารสนเทศที่เป็นระบบสามารถแก้ไขปัญหาและการบริหารจัดการความเสี่ยงได้อย่างยั่งยืน ด้วยการบริหารจัดการมาตรฐาน 3 ป. ได้แก่ ป้องกัน ปลูกฝัง และปราบปราม “MOE Safety Center” สำนักงานศึกษาธิการจังหวัดศรีสะเกษได้ส่งเสริมให้สถานศึกษาเอกชนในสังกัด ให้มีการจัดการให้มีระบบการดูแลช่วยเหลือนักเรียน มีแผนเผชิญเหตุ มีการจัดระบบความปลอดภัย แนวทางและการดำเนินงานในโรงเรียนที่จะก่อให้เกิดความปลอดภัยสำหรับนักเรียน ได้แก่ การจัดสภาพแวดล้อมทางอาคาร สถานที่ เครื่องใช้ เครื่องกีฬา วัตถุอันตราย มีมาตรการรักษาความปลอดภัยไม่ให้บุคคลใดก่ออันตรายให้แก่เด็ก มีระเบียบและกฎเกณฑ์  
ความปลอดภัย มีการแต่งตั้งครูเวรประจำวันเป็นตัวหลักคอยดูแลความปลอดภัยในนักเรียน นอกจากนั้น  
จัดกิจกรรมเสริมสร้างความปลอดภัยให้แก่เด็ก เช่น ฝึกเด็ก ให้รู้จักประเมินอันตราย รู้จักขอความช่วยเหลือ  
เมื่อมีภัย จัดให้เด็กใช้ชีวิตร่วมกัน เอื้ออาทรแก่กัน กิจกรรมลูกเสือ ยุวกาชาด เป็นต้น

**1.1.2** **ปัญหาและอุปสรรค**

1) เป็นระบบใหม่ โดยผู้แจ้งเหตุกับผู้รับแจ้งเหตุยังไม่เข้าใจระบบการใช้งานและ  
การดำเนินงานในการจัดประชุมไม่สามารถดำเนินการได้ตามกรอบเวลาที่กำหนดได้ เนื่องด้วยสถานการณ์  
แพร่เชื้อไวรัสโคโรนา 2019 ส่งผลให้ผู้ปฏิบัติงานหรือเจ้าหน้าที่ไม่สามารถดำเนินการได้ตามปฏิทินเวลา

2) โรงเรียนเอกชนบางแห่งยังไม่ให้ความร่วมมือเท่าที่ควร รวมทั้งข้อจำกัดในการเข้าสู่ระบบมาตรฐานความปลอดภัยทำให้การดำเนินการเข้าใช้งานมีปัญหาอย่างต่อเนื่อง

**1.1.3** **การแก้ไขปัญหาและข้อเสนอแนะ**

1) ผู้จัดทำระบบควรดำเนินการให้การใช้งานในระบบได้ง่ายขึ้น เพื่อความสะดวกในการแจ้งเหตุจากผู้ปกครอง นักเรียน หรือผู้พบเห็นเหตุการณ์ที่ควรได้รับการช่วยเหลือต่อไปได้อย่างมีประสิทธิภาพ

2) นักเรียน ครูและบุคลากรทางการศึกษา หรือประชาชนทั่วไป สามารถเข้าถึงระบบ MOE Safety Center ในฐานะผู้แจ้งเหตุได้จริง

**1.2 การจัดการเรียนรู้เพื่อส่งเสริมคุณลักษณะและพฤติกรรมที่พึงประสงค์ของผู้เรียน**

**1.2.1 สภาพความก้าวหน้า ความสำเร็จของการดำเนินงานตามนโยบาย**

สำนักงานศึกษาธิการจังหวัดศรีสะเกษมีการพัฒนานักเรียนด้านการอ่าน คิดวิเคราะห์ และเขียน คุณลักษณะอันพึงประสงค์ และสมรรถนะสำคัญ จากการนิเทศติดตาม โรงเรียนเอกชนในจังหวัด 28 โรงเรียน

พบว่า การดำเนินการของคณะครู ส่วนใหญ่ยังขาดกิจกรรมการพัฒนา การได้มาของผลการประเมินยังขาดร่องรอยหรือหลักฐานที่ชัดเจน ซึ่งย่อมหมายถึง กระบวนการวิเคราะห์มาตรฐานและตัวชี้วัด   
สู่กระบวนการจัดกิจกรรมการเรียนรู้ ตลอดจนการวัดและประเมินผลในเรื่องดังกล่าว ย่อมขาดความชัดเจนด้วย เมื่อกระบวนการพัฒนาผู้เรียนไม่ครอบคลุมตามที่หลักสูตรกำหนด จึงเป็นอีกสาเหตุที่ทำให้ผลการวัดและประเมินผลไม่เป็นไปตามเป้าหมายโดยเฉพาะอย่างยิ่งผลการประเมินในระดับชาติขั้นพื้นฐาน (O-NET)   
ทั้งนี้เพราะผู้เรียนไม่ได้รับการพัฒนาให้สอดคล้องกับหลักสูตรอย่างจริงจัง ทั้งในด้านการอ่าน คิดวิเคราะห์และเขียน ซึ่งเป็นแนวทางสำคัญของการออกข้อสอบ O-NET ด้านคุณลักษณะอันพึงประสงค์ นับเป็นสิ่งสำคัญที่การจัดการเรียนรู้ต้องพัฒนาให้เกิดกับผู้เรียน ทั้งนี้เพราะคุณลักษณะอันพึงประสงค์มีข้อที่ส่งผลต่อผลสัมฤทธิ์ทางการเรียนโดยตรง คือ การใฝ่เรียนรู้ และส่งผลโดยอ้อม ได้แก่ การมีวินัยและความมุ่งมั่นในการทำงาน   
ดั่งคำกล่าวอันเป็นที่ยอมรับโดยทั่วไปว่า “ถ้าคุณลักษณะ(อันพึงประสงค์)ดี ผลสัมฤทธิ์(ทางการเรียน)จะดี”

หลักสูตรแกนกลางการศึกษาขั้นพื้นฐาน พุทธศักราช 2551 ได้กำหนดคุณลักษณะอันพึงประสงค์ของผู้เรียนไว้ 8 ประการ คือ

1. รักชาติ ศาสน์ กษัตริย์ 5. อยู่อย่างพอเพียง

2. ซื่อสัตย์สุจริต 6. มุ่งมั่นในการทำงาน

3. มีวินัย 7. รักความเป็นไทย

4. ใฝ่เรียนรู้ 8. มีจิตสาธารณะ

การประเมินคุณลักษณะอันพึงประสงค์ตามหลักสูตรแกนกลางการศึกษาขั้นพื้นฐาน พุทธศักราช 2551 ของผู้เรียนระดับการศึกษาขั้นพื้นฐาน มีวิธีการดำเนินงาน คือ สำนักงานศึกษาธิการจังหวัดศรีสะเกษ  
มีการส่งเสริม สนับสนุนให้โรงเรียนเอกชนในสังกัดดำเนินงานการพัฒนา การวัดและประเมินคุณลักษณะอันพึงประสงค์ให้ผู้เรียนมีคุณลักษณะอันพึงประสงค์ตามหลักสูตรแกนกลางการศึกษาขั้นพื้นฐาน พุทธศักราช 2551 ดังนี้

1.1 ศึกษาและวิเคราะห์แนวทางการพัฒนา การวัดและประเมินคุณลักษณะอันพึงประสงค์ตามหลักสูตรแกนกลางการศึกษาขั้นพื้นฐาน พุทธศักราช 2551

1.2 ชี้แจง แนะนำและให้คำปรึกษาเกี่ยวกับแนวทางการวัดและประเมินคุณลักษณะอันพึงประสงค์ให้โรงเรียนเอกชน และจัดทำแบบสรุปรายงานเมื่อสิ้นปีการศึกษา

1.3 นิเทศ ติดตามในการวัดและประเมินผลคุณลักษณะอันพึงประสงค์ของโรงเรียน

1.4 โรงเรียนเอกชนรายงานข้อมูลผลการประเมินคุณลักษณะอันพึงประสงค์ ทุกระดับชั้น   
ปีการศึกษา 2565 มายังสำนักงานศึกษาธิการจังหวัดศรีสะเกษ

1.5 กลุ่มงานวัดและประเมินผลการศึกษา ของสำนักงานศึกษาธิการได้จัดทำรายงานสรุปผลการประเมินคุณลักษณะอันพึงประสงค์ของโรงเรียนเอกชนในสังกัดสำนักงานศึกษาธิการจังหวัดศรีสะเกษ   
เพื่อสรุปเป็นภาพรวมและใช้เป็นข้อมูลสารสนเทศ เพื่อวางแนวทางในการพัฒนาคุณลักษณะอันพึงประสงค์  
ของผู้เรียนในปีการศึกษาถัดไป

**1.2.2 ปัญหา อุปสรรค และการแก้ไขปัญหา**

โรงเรียนเอกชนจึงควรกำหนดแนวทางการพัฒนากระบวนการจัดการเรียนรู้ในระดับชั้นเรียน  
ให้ชัดเจน ครูทุกคนรับทราบและเข้าใจจนสามารถนำไปปฏิบัติได้ถูกต้อง โดยมีการวิเคราะห์มาตรฐาน/ตัวชี้วัด ทั้งด้านความรู้ (K) ทักษะ (P) คุณลักษณะ (A), การอ่าน คิดวิเคราะห์และเขียน, คุณลักษณะอันพึงประสงค์ และสมรรถนะสำคัญให้สอดคล้องและสัมพันธ์กัน มีการนำหลักการ ทฤษฎี สื่อ/นวัตกรรมหรือรูปแบบการจัดการเรียนรู้ที่หลากหลายมาใช้ในการจัดกิจกรรมการเรียนรู้ มีการวัดและประเมินผลที่สอดคล้อง เหมาะสมและใช้รูปแบบที่หลากหลาย มีการบันทึกข้อมูลหรือหลักฐานบ่งชี้ว่ามีการพัฒนาผู้เรียน การวัดและประเมินผลที่ครบทุกด้านอย่างชัดเจน เป็นปัจจุบัน

**1.3 การปกป้องคุ้มครองต่อสถานการณ์ที่เกิดขึ้นกับผู้เรียน ครูและบุคลากร**

**1.3.1 สภาพความก้าวหน้า ความสำเร็จของการดำเนินงานตามนโยบาย**

1. จัดตั้งศูนย์ความปลอดภัย MOE Safety Center

2. ประชาสัมพันธ์แนวทางการใช้งาน Application MOE Safety Center ให้แก่หน่วยงานประชาชน ส่วนราชการอื่น พบว่าหน่วยงาน สถานศึกษา ได้ประชาสัมพันธ์ช่องทางการประสานงานและใช้งาน MOE Safety Center แก่ผู้บริหารสถานศึกษาครู นักเรียนและผู้ปกครอง เช่น เข้าถึงระบบ MOE Safety Center เมื่อมีความรู้สึกไม่ปลอดภัย และมีความประสงค์จะร้องทุกข์ ร้องเรียน หรือเตือนให้ทราบว่าสถานศึกษาแห่งหนึ่งกำลังเกิดภัยอย่างหนึ่งอย่างใดใน 4 กลุ่มภัย ได้แก่

1) ภัยที่เกิดจากการใช้ความรุนแรงของมนุษย์ (Violence)

2) ภัยที่เกิดจากอุบัติเหตุ (Accident)

3) ภัยที่เกิดจากการถูกละเมิดสิทธิ์ (Right)

4) ภัยที่เกิดจากผลกระทบต่อสุขภาวะทางกายและจิตใจ (Unhealthiness)

โดยสามารถร้องทุกข์ ร้องเรียน หรือเตือน โดยผ่าน ระบบ MOE Safety Center มายัง  
ศูนย์ ความปลอดภัย กระทรวงศึกษาธิการ ใน 4 ช่องทาง ได้แก่

1) https://www.moesafetycenter.com ระบบ Web App Responsive

2) Mobile App : MOE Safety Center

3) Line@ : MOE Safety Center

4) Call Center : 02 126 6565

**1.3.2 ปัญหาและอุปสรรค**

1. ระบบยังไม่เสถียรไม่สามารถใช้งานระบบ MOE Safety Center ได้อย่างมีประสิทธิภาพ

2. บางพื้นที่ไม่มีสัญญาณอินเทอร์เน็ต และอินเทอร์เน็ตไม่เสถียรต่อการใช้งาน

3. การแพร่ระบาดของโรคติดเชื้อไวรัสโคโรนา 2019 (COVID-19) ทำให้การขับเคลื่อน  
ไม่ต่อเนื่อง ยังไม่สามารถดำเนินการเป็นรูปธรรมได้เท่าที่ควร

4. ผู้ปกครองนักเรียนบางคนไม่สามารถเข้าถึงระบบได้ ด้วยเพราะไม่ถนัดในการใช้เทคโนโลยีและความเข้าใจในระบบการใช้งาน

**1.3.3 การแก้ไขปัญหาและข้อเสนอแนะ**

- ไม่มี -

**นโยบายที่ 2 การยกระดับคุณภาพการศึกษา**

**2.1 โครงการพัฒนาครูเพื่อการจัดการเรียนรู้เพื่อพัฒนาสมรรถนะผู้เรียนที่ตอบสนองการเปลี่ยนแปลงในศตวรรษที่ 21 ของโรงเรียนเอกชน**

**2.1.1 สภาพความก้าวหน้า ความสำเร็จของการดำเนินงานตามนโยบาย**

สำนักงานศึกษาธิการจังหวัดศรีสะเกษ ได้ดำเนินแนวทางในการจัดการเรียนการสอนตามหลักสูตรฐานสมรรถนะ นั้น สามารถดำเนินการได้ 5 แนวทางอันโครงการพัฒนาครูเพื่อการจัดการเรียนรู้  
เพื่อพัฒนาสมรรถนะผู้เรียนที่ตอบสนองการเปลี่ยนแปลงในศตวรรษที่ 21 ของโรงเรียนเอกชนในสังกัด โดยมีกิจกรรมในโครงการดังนี้

**แนวทางที่ 1 : ใช้งานเดิม เสริมสมรรถนะ**

เป็นการสอนตามปกติที่สอดแทรกสมรรถนะที่สอดคล้องกับการบทเรียนนั้นเข้าไป และอาจปรับหรือสร้างสรรค์กิจกรรม ต่อยอด เพื่อให้ผู้เรียนได้พัฒนาสมรรถนะนั้น

**แนวทางที่ 2 ใช้งานเดิม ต่อเติมสมรรถนะ**

เป็นการสอนตามปกติที่สอดแทรกสมรรถนะที่สอดคล้องกับการบทเรียนนั้นเข้าไป และมีการเน้นสมรรถนะที่เกี่ยวข้องให้มากขึ้น ซึ่งจะช่วยให้ผู้เรียนใช้ความรู้ทักษะได้จริงในสถานการณ์ที่หลากหลาย

**แนวทางที่ 3 ใช้รูปแบบการเรียนรู้ สู่การพัฒนาสมรรถนะ**

เป็นการสอนตามปกติที่มีการนำรูปแบบการเรียนรู้ที่ใช้เดิมมาวิเคราะห์เชื่อมโยงกับสมรรถนะที่สอดคล้องกับรูปแบบการเรียนรู้และบทเรียน ซึ่งช่วยให้ผู้เรียนเกิดการเรียนรู้ตามจุดประสงค์  
พร้อมกับการเกิดสมรรถนะ

**แนวทางที่ 4 สมรรถนะเป็นฐาน ผสานตัวชี้วัด**

เป็นการสอนโดยนำสมรรถนะและตัวชี้วัดที่สอดคล้องกันมาออกแบบการสอนร่วมกัน เพื่อให้ผู้เรียนได้เรียนรู้ทั้งเนื้อหาสาระและทักษะตามตัวชี้วัดที่กำหนด พร้อมกับการพัฒนาสมรรถนะหลักที่จำเป็นต่อชีวิต

**แนวทางที่ 5 บูรณาการผสานหลายสมรรถนะ**

เป็นการสอนโดยนำสมรรถนะหลักทั้งสิบด้านเป็นตัวตั้ง แล้วออกแบบการสอนที่มีลักษณะเป็นหน่วยบูรณาการที่ช่วยให้เด็กได้เรียนรู้อย่างเป็นธรรมชาติ และเห็นความสัมพันธ์ระหว่างวิชา/กลุ่มสาระการเรียนรู้ต่าง ๆ

สำนักงานศึกษาธิการจังหวัดศรีสะเกษ มีโรงเรียนที่เข้าร่วมโครงการโรงเรียนนำร่องการใช้หลักสูตรฐานสมรรถนะ ในพื้นที่นวัตกรรมการศึกษา จำนวน 12 โรงเรียนที่สังกัดสำนักงานเขตพื้นที่การศึกษาประถมศึกษาศรีสะเกษ เขต 2 ได้แก่

1. โรงเรียนบ้านบัวหุ่ง (รัฐราษฎร์สามัคคี) 7. โรงเรียนบ้านโก

2. โรงเรียนบ้านเพียมาต (รัฐราษฎร์พิทยาคาร) 8. โรงเรียนบ้านหนองกก

3. โรงเรียนบ้านหนองห้าง 9. โรงเรียนบ้านโคก

4. โรงเรียนบ้านอีสร้อย 10. โรงเรียนบ้านอีหนา (รัฐประชานุกูล)

5. โรงเรียนบ้านเสียว 11. โรงเรียนบ้านนานวนหนองแคน

6. โรงเรียนบ้านโจดม่วง 12. โรงเรียนเมืองคง (คงคาวิทยา)

ซึ่งได้เริ่มใช้หลักสูตรสถานศึกษาฐานสมรรถนะในปีการศึกษา 2565 นี้แล้ว สำนักงานเขตพื้นที่การศึกษาประถมศึกษาศรีสะเกษ เขต 2 โดยกลุ่มงานนิเทศ ติดตาม และประเมินผลการจัดการศึกษา มีหน้าที่ในการส่งเสริมและสนับสนุนการจัดการศึกษาได้ตระหนักและให้ความสำคัญที่จะพัฒนาส่งเสริมให้สถานศึกษานำร่องฯ ทั้ง 12 โรงเรียนมีหลักสูตรสถานศึกษาฐานสมรรถนะที่สมบูรณ์ เหมาะสมกับบริบท สภาพปัญหา และความต้องการของแต่ละโรงเรียน และให้ขวัญกำลังใจ กำกับดูแลพัฒนาสถานศึกษานำร่องในพื้นที่นวัตกรรมการศึกษาขับเคลื่อนหลักสูตรและการจัดการเรียนรู้สู่สมรรถนะของผู้เรียน รวมทั้งร่วมผลักดันยุทธศาสตร์และแผนการดำเนินงานเพื่อขับเคลื่อนพื้นที่นวัตกรรมการศึกษาโดยประสานความร่วมมือและบูรณาการการทำงานกับสำนักงานศึกษาธิการจังหวัด และหน่วยงานที่เกี่ยวข้องทั้ง สพฐ. และ สบน.

โดยสำนักงานศึกษาธิการจังหวัดศรีสะเกษได้จัดทำโครงการพัฒนาครูเพื่อการจัดการเรียนรู้  
เพื่อพัฒนาสมรรถนะผู้เรียนที่ตอบสนองการเปลี่ยนแปลงในศตวรรษที่ 21 โดยมีกิจกรรมในโครงการดังนี้

1. จัดทำโครงการพัฒนาหลักสูตรสถานศึกษาและการจัดกระบวนการเรียนรู้ เพื่อพัฒนาครูให้มีความรู้ความเข้าใจ ส่งเสริมการจัดการเรียนการสอนมุ่งให้ผู้เรียนเกิดสมรรถนะและมีคุณลักษณะ อันพึงประสงค์ที่สอดคล้องกับสถานการณ์ปัจจุบันที่มีความผันผวนอยู่ตลอดเวลา สภาพท้องถิ่น และพื้นที่นวัตกรรม

1.1 กิจกรรมที่ 1 คือ การพัฒนาหลักสูตรสถานศึกษามุ่งพัฒนาสมรรถนะและคุณลักษณะอันพึงประสงค์

การดำเนินการจะคำนึงถึงนโยบายด้านการยกระดับคุณภาพการศึกษา ข้อ 2.1 ส่งเสริม สนับสนุนให้สถานศึกษานำหลักสูตรฐานสมรรถนะไปสู่การปฏิบัติอย่างเต็มรูปแบบ เพื่อสร้างสมรรถนะที่สำคัญจำเป็นสำหรับศตวรรษที่ 21 ให้กับผู้เรียน

ในการออกนิเทศ ติดตาม การเปิดภาคเรียนของหน่วยงานต้นสังกัด และการเข้าร่วมประชุมกับผู้บริหารโรงเรียน ได้แจ้งเกี่ยวกับนโยบาย พร้อมกับได้สนทนาแลกเปลี่ยนความคิดเห็นกับผู้บริหาร ครู และบุคลากรทางการศึกษา เกี่ยวกับการจัดการเรียนการสอน โดยเน้นให้ผู้เรียนได้ฝึกทักษะจนชำนาญ เชี่ยวชาญเกิดเป็นสมรรถนะเรื่องที่เรียนรู้

1.2 กิจกรรมที่ 2 การอบรมเชิงปฏิบัติการการจัดการเรียนรู้เชิงรุก (Active Learning)   
เพื่อพัฒนาสมรรถนะทางการเรียนรู้สู่ห้องเรียน

1.3 กิจกรรมที่ 3 กิจกรรมพัฒนาศึกษานิเทศก์และผู้บริหารการศึกษาในการนิเทศการจัด การเรียนรู้เชิงรุก (Active Learning) และการพัฒนานวัตกรรม

1.4 กิจกรรมที่ 4 กิจกรรมแลกเปลี่ยนเรียนรู้แสดงผลงาน การปฏิบัติที่เป็นเลิศการจัดการเรียนรู้เพื่อพัฒนาสมรรถนะผู้เรียนที่ตอบสนองการเปลี่ยนแปลงในศตวรรษที่ 21

**2.1.2 ปัญหาและอุปสรรค**

- ความไม่ชัดเจนในเรื่องของการใช้หลักสูตรฐานสมรรถนะที่ผ่านมา ทำให้เกิดความไม่แน่ใจในการขับเคลื่อนขยายผล

**2.1.3 การแก้ไขปัญหาและข้อเสนอแนะ**

- ประสานความร่วมมือกันทำงานกับหน่วยงานที่เกี่ยวข้อง เช่น กลุ่มโรงเรียนในพื้นที่นวัตกรรมการศึกษา สำนักงานศึกษาธิการจังหวัดศรีสะเกษ สำนักงานบริหารพื้นที่นวัตกรรมการศึกษา และสำนักงานคณะกรรมการการศึกษาขั้นพื้นฐาน เพื่อขับเคลื่อนการจัดการศึกษาฐานสมรรถนะ

**2.2 การพัฒนาผู้เรียนให้มีสมรรถนะและทักษะที่จำเป็นในศตวรรษที่ 21**

**2.2.1 สภาพความก้าวหน้า ความสำเร็จของการดำเนินงานตามนโยบาย**

ได้จัดทำโครงการพัฒนาหลักสูตรสถานศึกษาฐานสมรรถนะ ในโรงเรียนนำร่องพื้นที่นวัตกรรมการศึกษา รุ่น 1 และรุ่น 2 รวม 115 โรงเรียน เพื่อให้ครูจัดกิจกรรมการเรียนรู้โดยยึดสมรรถนะเป็นหลัก

**2.2.2 ปัญหาและอุปสรรค**

1) ขาดการติดตามและดำเนินการอย่างต่อเนื่อง

2) ขาดการจัดทำนวัตกรรม

**2.2.3 การแก้ไขปัญหาและข้อเสนอแนะ**

1) มีการนิเทศติดตามอย่างต่อเนื่อง

2) มีการขยายเครือข่ายให้กับหน่วยงานอื่น

3) มีการอบรมพัฒนาจัดทำนวัตกรรม

**2.3 การจัดการเรียนรู้ด้วยการลงมือปฏิบัติจริง (Active Learning)**

**2.3.1 สภาพความก้าวหน้า ความสำเร็จของการดำเนินงานตามนโยบาย**

สำนักงานศึกษาธิการจังหวัดศรีสะเกษ มอบหมายให้กลุ่ม นิเทศ ติดตามและประเมินผลได้ออกติดตามการจัดการเรียนรู้เชิงรุก (Active Learning) โดยใช้กระบวนการ Coaching & Mentoring เพื่อส่งเสริมให้ครูผู้สอนโรงเรียนเอกชน ในสังกัดสำนักงานส่งเสริมการศึกษาเอกชนในจังหวัดศรีสะเกษ ทั้ง 28 โรงเรียน  
ให้มีความรู้ ความเข้าใจ และมีทักษะในการจัดการเรียนการสอน การออกแบบกิจกรรมการเรียนรู้ และการวัดประเมินผลการจัดการเรียนรู้เชิงรุก (Active Learning) ซึ่งสอดคล้องกับแนวทางการดำเนินงานนิเทศของ   
กลุ่มนิเทศ ติดตาม และประเมินผลการจัดการศึกษา สำนักงานศึกษาธิการจังหวัดศรีสะเกษ ให้ความตระหนักในเรื่องการปรับเปลี่ยนบทบาทครู ให้เป็นครูยุคใหม่ที่มีคุณภาพ และประสิทธิภาพตรงตามความต้องการ   
เป็นมืออาชีพ มีทักษะวิชาชีพขั้นสูง โดยปรับบทบาทจาก “ครูสอน” เป็น “โค้ช” หรือ “ผู้อำนวยการ  
การเรียนรู้” สร้างเครือข่ายพัฒนาครูให้มีการแลกเปลี่ยนเรียนรู้ระหว่างกัน รวมถึงการพัฒนาครูที่มีความเชี่ยวชาญด้านการสอนมาเป็นผู้สร้างครูรุ่นใหม่อย่างเป็นระบบ และวัดผลงานจากการพัฒนาผู้เรียนโดยตรง เพิ่มทักษะในการจัดการเรียนการสอน การออกแบบกิจกรรมการเรียนรู้ และการวัดประเมินผลการจัดการเรียนรู้เชิงรุก (Active Learning) โดยใช้กระบวนการนิเทศแบบชี้แนะ และระบบพี่เลี้ยง (Coaching & Mentoring) เพื่อพัฒนา ส่งเสริม ช่วยเหลือ แนะนำครูในเรื่องการจัดการเรียนรู้เชิงรุก (Active Learning)   
ให้ผู้เรียนมีทักษะการเรียนรู้ในศตวรรษที่ 21 เป็นคนดี เก่ง และมีคุณภาพตามเป้าหมายของการพัฒนาประเทศ

การจัดการเรียนรู้แบบ Active Learning เป็นการจัดการเรียนรู้ที่ก่อให้เกิดประโยชน์ดังนี้

1. เป็นแรงขับที่ทำให้ผู้เรียนอยากเรียนรู้ในเนื้อหารายวิชา

2. ส่งเสริมและพัฒนาทักษะการสร้างการทำงานเป็นทีมสร้างความแข็งแกร่งของเครือข่ายการเรียนรู้แบบมีส่วนร่วมทำให้ผู้เรียนเห็นคุณค่าในตนเองทำให้เกิดการแก้ปัญหาอย่างสร้างสรรค์

3. ส่งเสริมการเรียนรู้ด้วยการค้นพบแนวคิดการสร้างองค์ความรู้ด้วยตนเอง

4. ส่งเสริมการเรียนให้สนุกสนานมีแบบเรียนรู้ที่หลากหลายเหมาะสมกับผู้เรียนที่มีความแตกต่างกันในรูปแบบการเรียนรู้ของแต่ละคนทำให้การเรียนสนุกและสิ่งแวดล้อมการเรียนรู้ที่ตื่นเต้นเสริมพลังทางบวกและการมีส่วนร่วมของผู้เรียนอย่างมีชีวิตชีวา

5. สามารถนำเนื้อหาที่เรียนไปประยุกต์ใช้ในการปฏิบัติจริง

6. เพิ่มช่องทางสื่อสารกับผู้เรียนที่มีความแตกต่างกัน

7. ช่วยสร้างความคงทนในการจดจำข้อมูลและสร้างแรงจูงใจในการเรียนรู้

8. เป็นการเตรียมเส้นทางให้ผู้เรียนเห็นคุณค่ายอมรับและได้รับสิ่งตอบแทน

9. ทำให้ผู้สอนมีการตื่นตัวอยู่ตลอดเวลาคิดค้นสิ่งใหม่ ๆ เพื่อเตรียมจัดการเรียนการสอนให้กับผู้เรียน

10. ทำให้มีส่วนร่วมสำหรับผู้สอนและผู้เรียนได้มีปฏิสัมพันธ์กัน

**2.3.2 ปัญหาและอุปสรรค**

1. การจัดการเรียนรู้แบบ Active Learning ต้องใช้เวลาจึงอาจทำให้ผู้สอนไม่สามารถจัดการเวลาที่มีอยู่กับจำนวนเนื้อหาหลักสูตรที่มากได้

2. การจัดการเรียนรู้แบบ Active Learning ต้องใช้เวลาในการเตรียมการ ดังนั้นหากผู้สอนที่มีภาระงานสอนมาก จะไม่สามารถใช้การเรียนรู้แบบ Active Learning ได้

3. การใช้การเรียนรู้แบบ Active Learning ในห้องเรียนที่มีขนาดใหญ่ จำนวนผู้เรียนมากอาจมีข้อจำกัดในการดูแลควบคุมให้ผู้เรียนดำเนินกิจกรรมไปในทิศทางที่ผู้สอนวางแผนได้ยาก

4. ผู้สอนที่มีความเชื่อมั่นในตนเองสูงคิดว่าตนเองเป็นผู้บรรยายที่ดีจะไม่ยอมรับวิธีการเรียนรู้แบบ Active Leaning ที่ให้ความสำคัญกับกระบวนการมากกว่าผู้สอน

5. ความต้องการวัสดุอุปกรณ์จำเป็นอย่างยิ่งสำหรับการสอนแบบ Active Learning   
ในห้องเรียนต้องมีความพร้อมในการเรื่องวัสดุอุปกรณ์

6. ผู้เรียนต่อต้านวิธีการสอนที่ไม่ใช่การบรรยาย เนื่องจากผู้เรียนจะคุ้นชินกับการเรียน  
โดยวิธีการมารับความรู้จากผู้สอนมากกว่าการเรียนจากการลงมือปฏิบัติด้วยตนเองตามคำแนะนำของผู้สอนเพื่อให้เกิดการเรียนรู้

7. จากสถานการณ์การแพร่ระบาดของเชื้อไวรัสโคโรนา 2019 ทำให้นักเรียนเกิดภาวะ Learning Loss ในปีการศึกษา 2565 ครูผู้สอนจำเป็นจะต้องจัดกิจกรรมการเรียนรู้ที่เน้นพื้นฐานให้กับนักเรียน ส่งผลให้ปัญหา คือ

7.1 ระยะเวลาในการจัดกิจกรรมการเรียนรู้ต้องมากขึ้น แต่มาตรฐานตัวชี้วัดตามหลักสูตรและการวัดประเมินผลจะต้องให้ครอบคลุม

7.2 พฤติกรรมการเรียนรู้ของผู้เรียนยังต้องปรับปรุง

7.3 ครูผู้สอนต้องได้รับการพัฒนาเรื่องการวัดประเมินผลที่หลากหลายและมีการนำ ICT เข้ามามีส่วนในการประเมินผลผู้เรียน รวมทั้งการกำหนดเป้าหมายในการพัฒนา

**2.3.3 การแก้ไขปัญหาและข้อเสนอแนะ**

จัดให้ผู้เรียนเป็นศูนย์กลางของการเรียนการสอน กิจกรรมที่สะท้อนความต้องการในการพัฒนาผู้เรียนและเน้นการนำไปใช้ประโยชน์ในชีวิตจริงของผู้เรียน

1. สร้างบรรยากาศของการมีส่วนร่วม และการเจรจาโต้ตอบที่ส่งเสริมให้ผู้เรียนปฏิสัมพันธ์ที่ดีกับผู้สอนและเพื่อนในชั้นเรียน

2. จัดกิจกรรมการเรียนการสอนให้เป็นพลวัต ส่งเสริมให้ผู้เรียนมีส่วนร่วมในทุกกิจกรรมรวมทั้งกระตุ้นให้ผู้เรียนประสบความสำเร็จในการเรียนรู้

3. จัดสภาพการเรียนรู้แบบร่วมมือ ส่งเสริมให้เกิดการร่วมมือในกลุ่มของผู้เรียน

4. จัดกิจกรรมการเรียนการสอนที่ท้าทาย และให้โอกาสผู้เรียนได้รับวิธีการสอนที่หลากหลาย

5. วางแผนเกี่ยวกับเวลาในจัดการเรียนการสอนอย่างชัดเจน ทั้งในส่วนของเนื้อหาและกิจกรรม

6. ครูผู้สอนต้องใจกว้าง ยอมรับในความสามารถในการแสดงออก และความคิดของที่ผู้เรียน

7. การกำหนดเป้าหมายในการพัฒนาคุณภาพผู้เรียนจะต้องกำหนดเป้าหมายในทิศทางเดียวกัน

8. การดำเนินการพัฒนาข้าราชการครูและบุคลากรทางการศึกษาในด้านการวัดประเมินผลทั้งในระดับเขตพื้นที่และระดับสถานศึกษา ควรดำเนินการในช่วงต้นปีงบประมาณ

9. อาจมีการพัฒนาการใช้ ICT ในการประเมินผู้เรียน และพัฒนาผู้เรียนให้ใช้ ICT ในการทดสอบ เนื่องจากรูปแบบการประเมินในอนาคตจะมีการเปลี่ยนแปลง

**2.3 โครงการขับเคลื่อนการพัฒนาศักยภาพการอ่านออก เขียนได้ของนักเรียนประถมศึกษา  
ในจังหวัดศรีสะเกษ**

**2.3.1 สภาพความก้าวหน้า ความสำเร็จของการดำเนินงานตามนโยบาย**

สำนักงานเหล่ากาชาดจังหวัดศรีสะเกษ ร่วมกับสำนักงานศึกษาธิการจังหวัดศรีสะเกษ สำนักงานพัฒนาชุมชนจังหวัดศรีสะเกษ และสำนักงานศึกษาธิการภาค 14 ได้กำหนดนโยบายด้านการศึกษาขั้นพื้นฐานเกี่ยวกับการแก้ปัญหาเด็กประถมศึกษาอ่านไม่ออกเขียนไม่ได้ โดยการจัดทำเครื่องมือเพื่อพัฒนาความสามารถในด้านการอ่านออกเขียนได้ของนักเรียนชั้นประถมศึกษาปีที่ ๑–๖ ซึ่งมีเครื่องมือที่ใช่ในการดำเนินการครั้งนี้ประกอบด้วย

1. แบบคัดกรองการอ่านออก เขียนได้ ของนักเรียนชั้นประถมศึกษาปีที่ 1-6

2. ชุดพัฒนาทักษะการอ่าน การเขียนภาษาไทย สำหรับนักเรียนระดับประถมศึกษา จำนวน 5 เล่ม ดังนี้

2.1 เล่มที่ 1 เรียนรู้พยัญชนะ สระ วรรณยุกต์ไทย

2.2 เล่มที่ 2 การแจกลูก สะกดคำ

2.3 เล่มที่ 3 มาตราตัวสะกด

2.4 เล่มที่ 4 การผันวรรณยุกต์

2.5 เล่มที่ 5 คำควบกล้ำ และอักษรนำ

**กลุ่มเป้าหมาย**

โรงเรียนประถมศึกษาที่เป็นตัวแทนจากหน่วยงานต้นสังกัด จำนวน 7 หน่วยงาน คัดเลือกมาหน่วยงานละ 1 โรงเรียน ดังนี้

1.1 สำนักงานเขตพื้นที่การศึกษาประถมศึกษาศรีสะเกษ เขต 1 จำนวน 1 โรงเรียน

- โรงเรียนบ้านแทงวิทยา

1.2 สำนักงานเขตพื้นที่การศึกษาประถมศึกษาศรีสะเกษ เขต 2 จำนวน 1 โรงเรียน

- โรงเรียนบ้านจาน

1.3 สำนักงานเขตพื้นที่การศึกษาประถมศึกษาศรีสะเกษ เขต 3 จำนวน 1 โรงเรียน

- โรงเรียนวัลลภวิทยา

1.4 สำนักงานเขตพื้นที่การศึกษาประถมศึกษาศรีสะเกษ เขต 4 จำนวน 1 โรงเรียน

- โรงเรียนบ้านตูม อ.ศรีรัตนะ สพป.ศรีสะเกษ เขต 4

1.5 องค์กรปกครองส่วนท้องถิ่นจังหวัดศรีสะเกษ จำนวน 1 โรงเรียน

- โรงเรียนเทศบาล ๕ ชุมชนหนองยางหนองม่วง

1.6 โรงเรียนเอกชนในจังหวัดศรีสะเกษ จำนวน 1 โรงเรียน

- โรงเรียนวัดหลวงวิทยา

1.7 โรงเรียนตำรวจตระเวนชายแดนในจังหวัดศรีสะเกษ จำนวน 1 โรงเรียน

- โรงเรียนตำรวจตระเวนชายแดนบ้านหนองใหญ่

**นโยบายที่ 3 การสร้างโอกาส ความเสมอภาค และความเท่าเทียมทางการศึกษาทุกช่วงวัย**

**3.1 การส่งเสริมสนับสนุนการดำเนินการเพื่อป้องกันเด็กตกหล่นและเด็กออกกลางคัน**

**3.1.1 สภาพความก้าวหน้า ความสำเร็จของการดำเนินงานตามนโยบาย**

สำนักงานศึกษาธิการจังหวัดศรีสะเกษ ได้ดำเนินงานตามนโยบาย โครงการ “พาน้องกลับมาเรียน” โดยได้รับความร่วมมือกับหน่วยงานทางการศึกษาที่เกี่ยวข้องทุกสังกัดในการจัดส่งสรุปรายงานข้อมูลเด็กออกกลางคัน เป็นระยะ ๆ และออกติดตามนักเรียนที่มีแนวโน้มการออกกลางคัน หรือนักเรียนที่ออกกลางคันไปแล้วให้ได้กลับเข้ามาสู่ระบบการศึกษา สำนักงานศึกษาธิการจังหวัดศรีสะเกษ ได้ติดตามโครงการพาน้องกลับมาเรียน ตามตัวชี้วัดการติดตาม (KPI) ของ สังกัดสำนักงานคณะกรรมการการศึกษาขั้นพื้นฐาน (สพฐ.)

* จำนวนผู้เรียน 110,755 คน ได้รับการ “นำกลับ ค้นหา พัฒนา ส่งต่อ” ในระบบการศึกษาอย่างมีคุณภาพ 100 % ก่อนเปิดภาคเรียน
* คุณภาพของกระบวนการ “นำกลับ ค้นหา พัฒนา ส่งต่อ” ในระบบการศึกษาเป็นไปอย่างมีประสิทธิผลและประสิทธิภาพ
* สังกัดสำนักงานคณะกรรมการส่งเสริมการศึกษาเอกชน (สช.) จำนวนที่ต้องติดตามและค้นหา 10,783 คน

**1. ความก้าวหน้าการดำเนินงานขับเคลื่อนโครงการ**

1.1 การสร้างการรับรู้ มีการขยายผลสร้างการรับรู้ให้ครอบคลุมกลุ่มเป้าหมายตามโครงการ

1) ชี้แจง สร้างความเข้าใจ ประชาสัมพันธ์การดำเนินงาน ติดตาม ค้นหาเด็กตกหล่น และเด็กออกกลางคันให้กลับเข้าสู่ระบบการศึกษาให้สถานศึกษาในสังกัดทราบ

2) ตรวจสอบ วิเคราะห์ข้อมูล เด็กตกหล่น และเด็กออกกลางคัน

3) หน่วยงานร่วมกับสถานศึกษาในสังกัด ลงพื้นที่ติดตามนักเรียนตกหล่น และนักเรียนออกกลางคัน

4) รายงานผลการติดตาม ผ่านแอปพลิเคชัน “พาน้องกลับมาเรียน” และเว็บไซต์ https://dropout.edudev.in.th

5) รายงานเฉพาะกิจ ศูนย์ประสานงานพาน้องกลับมาเรียน กระทรวงศึกษาธิการ

**2. การนำนโยบายสู่การปฏิบัติ**

2.1 การดำเนินงานตามแผนที่วางไว้ ในระยะที่ 1 (ก่อนวันที่ 14 พ.ค. 65)

1) เข้าถึงฐานข้อมูลสารสนเทศ

- ระบบข้อมูลนักเรียนรายบุคคล (กลุ่มมีปัญหาตกหล่น ออกกลางคัน)

- ระบบปัจจัยพื้นฐานนักเรียนยากจน พร้อมทั้งวิเคราะห์ข้อมูลเด็กกลุ่มเป้าหมาย   
เพื่อวางแผนกำหนดแนวทางการค้นหาติดตามและให้ความช่วยเหลือ

2) เข้าใจนโยบาย บทบาทหน้าที่ และแนวทางในการดำเนินงาน

- มอบนโยบายและแนวทางการดำเนินงานให้กับผู้บริหารสถานศึกษา ครู บุคลากรทางการศึกษาที่เกี่ยวข้องทราบ

- แต่งตั้งคณะทำงานตามโครงการ “พาน้องกลับมาเรียน” ระดับหน่วยงานเพื่อร่วมวางแผน

2.2 ความก้าวหน้าในการดำเนินงานตามแผนที่วางไว้ ในระยะที่ 2 (หลังวันที่ 14 พ.ค. 65)

1) การนำนักเรียนกลับเข้าสู่ระบบการศึกษาโดยการดูแลช่วยเหลือประสานส่งต่อ   
โดยมอบสถานศึกษาติดตามค้นหานักเรียนที่ตกหล่นตามรายชื่อในระบบ และให้คณะทำงานระดับหน่วยงาน  
ลงพื้นที่ติดตาม ประสานส่งต่อหน่วยงานที่เกี่ยวข้อง (ศูนย์การศึกษาพิเศษ /สกร./พมจ.)ความก้าวหน้าข้อมูลผลการปฏิบัติ (จำนวนผู้เรียน) ข้อมูลทั้งจังหวัดรายละเอียดดังนี้

2) จำนวนผู้เรียนที่ตกหล่น 1,324 คน /จำนวนกลับเข้ามาเรียน 591 คน

- ติดตามพบตัว 642 คน

- ยังไม่ได้ติดตาม 0 คน

- ติดตามแล้วไม่พบตัว 139 คน

- พบตัว แต่ไม่อยู่ในรายชื่อ 0 คน

3) จำนวนผู้เรียนที่ได้รับการ “นำกลับ” ในระบบการศึกษาหลังเปิดภาคเรียน 81 คน   
คิดเป็นร้อยละ 6.11 ของจำนวนนักเรียนที่นำกลับเข้าเรียนในระบบ

4) จำนวนผู้เรียนที่ได้รับการ “ค้นหา” ในระบบการศึกษาหลังเปิดภาคเรียน 247 คน   
คิดเป็นร้อยละ 18.65 ของจำนวนนักเรียนที่ตกหล่นทั้งจังหวัด

5) จำนวนผู้เรียนที่ได้รับการ “พัฒนา ส่งต่อ” ในระบบการศึกษาหลังเปิดภาคเรียน 21 คน คิดเป็นร้อยละ 3.55 ของจำนวนนักเรียนที่นำกลับเข้าเรียนในระบบ

**3.1.2 ปัญหา อุปสรรค**

นักเรียนกลุ่มเป้าหมาย ส่วนมากจบการศึกษาภาคบังคับ มีอายุพ้นเกณฑ์บังคับและเป็นเด็กกลุ่มด้อยโอกาส ประเภทยากจนหรือยากจนพิเศษ มีสภาพปัญหาครอบครัว พ่อแม่หย่าร้างอาศัยอยู่กับญาติหรือปู่ย่า ตายายผู้ปกครองขาดการส่งเสริม สนับสนุน ดูแลเอาใจใส่ให้ความรักและคำแนะนำ หลายรายมีปัญหาสะสมทับซ้อน เช่น บกพร่องทางการเรียนรู้ บกพร่องด้านสติปัญญา สมาธิสั้น ปัญหาด้านพฤติกรรม เบื่อการเรียน มีปัญหาการปรับตัว

1) นักเรียนบางส่วนยังไม่กลับมาเข้าสู่ระบบการศึกษา เนื่องจากปัญหาทางครอบครัวยากจน ขาดแคลนทุนทรัพย์จึงไม่สามารถศึกษาต่อได้

2) ในการออกติดตามนักเรียนตกหล่นและออกกลางคัน บางรายติดตามไม่พบตัว เนื่องจากนักเรียนไม่ได้อยู่ตามที่อยู่ที่ระบุ และเปลี่ยนที่อยู่อาศัย เบอร์โทรศัพท์

3) นักเรียนที่จบการศึกษาภาคบังคับ (ม.3) ไม่ต้องการศึกษาต่อทั้งในระบบและนอกระบบการศึกษา (สกร.) เนื่องจากความไม่พร้อมเกี่ยวกับต้นทุนของครอบครัวต้องทำงานหาเลี้ยงครอบครัว

**3.1.3 การแก้ไขปัญหาและข้อเสนอแนะ**

1) สำนักงานศึกษาธิการจังหวัดศรีสะเกษได้ดำเนินการแจ้งหนังสือ แนวทางการปฏิบัติและเน้นย้ำให้หน่วยงานที่เกี่ยวข้องออกติดตามนักเรียนโดยทันที เพื่อให้นักเรียนได้รับความช่วยเหลือตามสาเหตุ ปัญหาได้ทันตามสถานการณ์

2) แจ้งสถานศึกษา ครูแนะแนวปฏิบัติตามแนวทางการดำเนินงานของระบบดูแลช่วยเหลือนักเรียน

3) ทุกภาคส่วนที่เกี่ยวข้องต้องมีการส่งเสริม สร้างความตระหนักทั้งครอบครัวผู้ปกครองและตัวเด็กนักเรียน

**3.1.4 ข้อเสนอแนะ การช่วยเหลือ สนับสนุน ป้องกัน**

สำนักงานศึกษาธิการจังหวัดศรีสะเกษได้ดำเนินการอบรมพัฒนาครูแนะแนวโรงเรียนในสังกัดสำนักงานคณะกรรมการการศึกษาขั้นพื้นฐาน (สพฐ.) และโรงเรียนเอกชนในสังกัดจัดกิจกรรมการเยี่ยมบ้านรวมถึงกิจกรรมพัฒนาผู้เรียน และระบบปัจจัยพื้นฐานนักเรียนยากจน, กองทุน กสศ. /กองทุนอาหารกลางวัน, กองทุนคุ้มครองเด็ก(พมจ.), ศูนย์การศึกษาพิเศษ, สำนักงานส่งเสริมการเรียนรู้ (สกร.), เครือข่าย พสน., โครงการป้องกันแก้ไขปัญหายาเสพติด เป็นต้น

ปัจจัยสู่ความสำเร็จของการดำเนินงาน

1) เข้าถึงฐานข้อมูลนักเรียนรายบุคคล

2) เข้าใจในนโยบายบทบาทหน้าที่และแนวทางการดำเนินการ

3) ให้โอกาสนำนักเรียนกลับเข้าสู่ระบบการศึกษา โดยการดูแลช่วยเหลือประสานส่งต่อ

4) พัฒนาความเข้มแข็งระบบดูแลช่วยเหลือนักเรียน

**3.2 การส่งเสริมสนับสนุนให้เด็กปฐมวัยทุกคนได้รับการพัฒนาการสมวัยอย่างมีคุณภาพ**

**3.2.1 สภาพความก้าวหน้า ความสำเร็จของการดำเนินงานตามนโยบาย**

**กิจกรรมที่ 1 จัดทำแบบติดตามตรวจสอบสถานการณ์ปัญหาเด็กไม่ได้เข้าเรียน**

การไม่ได้เข้าเรียนเนื่องจากเข้าใจว่าลูกยังเล็กอยู่ ส่วนใหญ่อยู่ในวัน 2-3 ขวบ เด็กย้ายตามผู้ปกครองและเด็กพิการ (มีจำนวนน้อย)

**กิจกรรมที่ 2 พัฒนาครูโดยการประชุมเชิงปฏิบัติการพัฒนาการจัดประสบการณ์การเรียนรู้ วิทยาศาสตร์ คณิตศาสตร์และเทคโนโลยีสำหรับเด็กปฐมวัย**

ประชุมเชิงปฏิบัติการพัฒนาการจัดประสบการณ์การเรียนรู้ วิทยาศาสตร์ คณิตศาสตร์และเทคโนโลยี สำหรับเด็กปฐมวัยในวันที่ 10 กรกฎาคม 2565 ณ ห้องประชุมพิกุลทอง โรงแรมพรหมพิมาน อำเภอเมืองศรีสะเกษ จังหวัดศรีสะเกษ ให้กับครูปฐมวัยสังกัดสำนักงานคณะกรรมการการศึกษาเอกชน จำนวน 73 คน ตามกรอบการเรียนรู้และแนวทางการจัดประสบการณ์การเรียนรู้บูรณาการวิทยาศาสตร์ คณิตศาสตร์ และเทคโนโลยีในระดับปฐมวัยผลปรากฏ ดังนี้ ครูได้ศึกษาและค้นคว้า กรอบการเรียนรู้และ  
แนวทางการจัดประสบการณ์การเรียนรู้บูรณาการวิทยาศาสตร์ คณิตศาสตร์ และเทคโนโลยี ที่จัดทำขึ้นโดยสถาบันส่งเสริมการสอนวิทยาศาสตร์ เทคโนโลยีและคณิตศาสตร์ในระดับปฐมวัย ครูรับรู้วิธีการจากประสบการณ์ตามมาตรฐานคุณลักษณะที่พึงประสงค์และตัวบ่งชี้ตามหลักสูตรการศึกษาปฐมวัย พุทธศักราช 2560 ตลอดจนผลการเรียนรู้ที่คาดหวัง สามารถนำไปใช้ในการจัดการเรียนการสอนสำหรับเด็กปฐมวัย  
ได้อย่างครอบคลุมตัวชี้วัดด้านนี้

**กิจกรรมที่ 3 นิเทศ ติดตามการศึกษาปฐมวัย**

ดำเนินการนิเทศการปฏิบัติงานตามมาตรฐานสถานพัฒนาเด็กปฐมวัยแห่งชาติ พบว่า จำนวน 15 แห่งในทุกสังกัดพบว่าโรงเรียนสังกัดสำนักงานคณะกรรมการการศึกษาขั้นพื้นฐาน (สพฐ.) ยังใช้มาตรฐานของสำนักงานคณะกรรมการการศึกษาขั้นพื้นฐาน (สพฐ.) ไม่ได้ใช้มาตรฐานสถานพัฒนาเด็กปฐมวัยแห่งชาติ โรงเรียนในสังกัดสำนักงานการศึกษาเอกชนใช้มาตรฐานสถานพัฒนาเด็กปฐมวัยแห่งชาติ แต่รายงานประจำปีรายงานตามมาตรฐานของสำนักงานคณะกรรมการการศึกษาขั้นพื้นฐาน (สพฐ.) ดังนี้

**ปัญหาที่พบจากกการนิเทศ**

3.1) การจัดทำรายงานประจำปี ยังยึดแบบมาตรฐานของสำนักงานคณะกรรมการการประถม ศึกษาแห่งชาติ เพราะทำตามปีที่ผ่านมายังไม่มีแบบรายงานประจำปีตามมาตรฐานสถานพัฒนาเด็กปฐมวัยแห่งชาติ

3.2) แผนการจัดประสบการณ์เป็นแผนที่ครูไม่ได้เขียนขึ้นเอง และครูไม่มีการวิเคราะห์หลักสูตร

3.3). ครูขาดการตรวจสอบอาคารเรียน วัสดุ อุปกรณ์ สิ่งของเครื่องใช้ของเด็ก

3.4) ครูไม่เข้าใจการประเมินโดยใช้คู่มือ DSPM

3.5) พบว่าครูปฐมวัยมีความรู้ความเข้าใจในการจัดทำหลักสูตรสถานศึกษา จัดการศึกษาเพื่อให้เด็กมีความสามารถตามที่หลักสูตรกำหนดและครูปฐมวัยได้ทำการวิเคราะห์หลักสูตรนำสู่การจัดทำแผนการจัดการเรียนรู้ที่เน้นผู้เรียนเป็นสำคัญ พัฒนาเด็กให้มีวินัยมีคุณธรรม ทำงานร่วมกับผู้ปกครองในการพัฒนาเด็กได้เป็นอย่างดี

3.6) ดำเนินการนิเทศ ติดตามและให้ข้อเสนอแนะในการดูแลเด็กร่วมกับผู้ปกครอง ทั้งด้านวินัยที่เด็กบกพร่องไปหลังการระบาดของโรคไวรัสโคโรน่า 2019 ซึ่งผู้ปกครองมักหย่อนวินัยเช่นเด็กตื่นสาย ขาดการรับประทานอาหารเช้า ละเลยการเข้มงวดเรื่องชิ้นงานของเด็ก การรับประทานอาหารที่มีประโยชน์   
จึงให้ครูทำงานพัฒนาเด็กปฐมวัยร่วมกับผู้ปกครอง

**กิจกรรมที่ 4 ผลการส่งเสริม สนับสนุนและพัฒนาสถานศึกษา/สถานพัฒนาเด็กปฐมวัย ให้มีคุณภาพ ตามมาตรฐานสถานพัฒนาเด็กปฐมวัยแห่งชาติ**

ได้จัดการอบรมพัฒนาครู ผู้บริหารและผู้มีส่วนร่วมในการจัดการศึกษา ด้วยระบบโดยใช้ Google Meet เมื่อวันที่ 29 เมษายน 2565 ตั้งแต่เวลา 08.30-16.30 น. โดยอบรมทั้งเรื่องการดำเนินงานของสถานศึกษา/สถานพัฒนาเด็กปฐมวัยและการกรอกข้อมูลในระบบออนไลน์ และการจัดทำรายงานประจำปีของสถานศึกษาและการจัดทำแผนปฏิบัติการประจำปี พบว่าทุกคนมีความรู้ความเข้าใจแต่ยังมีความประสงค์ให้พัฒนาในรูปแบบการประชุมปกติ และจัดทำรูปแบบรายงานประจำปีให้ด้วย

ผลการพัฒนาความรู้ ความเข้าใจ ความตระหนักและเข้ามามีส่วนร่วมในการดูแล พัฒนาและจัดการศึกษาให้เด็กปฐมวัยอย่างบูรณาการของผู้บริหาร ครู ผู้ปกครอง ผู้รับบริการและผู้มีส่วนเกี่ยวข้องทุกภาคส่วน

**กิจกรรมที่ 5 พัฒนาเครือข่ายขับเคลื่อนการพัฒนาการจัดการศึกษาปฐมวัยในระดับพื้นที่   
อย่างบูรณาการทุกภาคส่วน**

5.1) จำนวนเครือข่าย หน่วยงานทางการศึกษาในจังหวัดศรีสะเกษ 7 หน่วยงาน ได้แก่

1. โรงเรียนสาธิตมหาวิทยาลัยราชภัฏศรีสะเกษ

2. สำนักงานส่งเสริมการปกครองท้องถิ่นจังหวัดศรีสะเกษ

3. โรงเรียนตำรวจตระเวนชายแดน

4. สำนักงานเขตพื้นที่การศึกษาประถมศึกษาศรีสะเกษ เขต 1- 4

5. โรงเรียนในสังกัดสำนักงานการศึกษาเอกชน 28 แห่ง

6. สำนักงานพัฒนาสังคมและความมั่นคงของมนุษย์จังหวัดศรีสะเกษ

7. ศูนย์การศึกษาพิเศษจังหวัดศรีสะเกษ

5.2) ชื่อเครือข่าย..........ไม่มี...............

**3.2.2 แนวปฏิบัติที่ดี (Best Practice)**

1. ดำเนินการคัดเลือก แนวปฏิบัติที่ดี (Best Practice) ได้จำนวน 2 รายการได้แก่ ด้านการบริหารการศึกษาปฐมวัยและด้านครูผู้สอนระดับปฐมวัย

2. ขยายผลแนวทางการปฏิบัติที่เป็นเลิศ ร่วมกับศึกษาธิการภาค 14 ประกอบด้วย 4 จังหวัด คือ สำนักศึกษาธิการจังหวัดอำนาจเจริญ สำนักงานศึกษาธิการจังหวัดอุบลราชธานี สำนักงานศึกษาธิการจังหวัดยโสธรและสำนักศึกษาธิการจังหวัดศรีสะเกษ โดยให้ผู้มีผลงานการปฏิบัติที่เป็นเลิศขยายผลต่อโรงเรียนใน 4 จังหวัดที่สนใจด้วยระบบ Google meet

**จุดเด่นและจุดที่ที่ควรพัฒนา**

1. ได้ดำเนินการตามความต้องการของผู้รับบริการคือ ครู ผู้บริหาร และผู้ปกครอง

2. มีการพัฒนาร่วมกันของ 4 หน่วยงาน ได้แก่ สำนักงานศึกษาธิการจังหวัดศรีสะเกษ สำนักงานสาธารณสุขจังหวัดศรีสะเกษ สำนักงานพัฒนาสังคมและความมั่นคงของมนุษย์จังหวัดศรีสะเกษ สำนักงานส่งเสริมการปกครองท้องถิ่นจังหวัดศรีสะเกษ เทศบาลเมืองศรีสะเกษ และองค์การบริหารส่วนจังหวัดศรีสะเกษ

3. เกิดการบูรณาการและพัฒนาตามความต้องการของพื้นที่

**ความก้าวหน้าในการจะดำเนินการใน ปี 2566**

1. จัดทำแบบติดตาม ตรวจสอบ สถานการณ์ปัญหาเด็กไม่ได้เข้าเรียน

2. นิเทศ ติดตาม ประเมินผล และจัดทำรายงาน

3. พัฒนาครูปฐมวัย ฟัง พูด อ่าน เขียน สำหรับเด็กปฐมวัย

4. คัดเลือกหรือสรรหารูปแบบ/วิธีปฏิบัติที่เป็นเลิศ

5. ขยายผลการแลกเปลี่ยนเรียนรู้

6. จัดทำคู่มือพัฒนาพ่อ แม่ ผู้ปกครอง

**ปัญหาและอุปสรรค**

1. ครูในโรงเรียนเอกชนมีการเคลื่อนย้ายบ่อย ทำให้การพัฒนาที่ได้ทำไปต้องทำซ้ำบ่อยและนิเทศติดตามบ่อย

2. ยังมีครูที่จัดประสบการณ์การศึกษาปฐมวัยไม่จบเอกปฐมวัยหรืออนุบาลศึกษา

3. หน่วยงานทางการศึกษาต่าง ๆ ยังไม่ให้ความร่วมมือมากเท่าที่ควรเนื่องจากสายการบังคับบัญชาไม่เอื้อต่อกัน

4. การประสานงานใช้ความร่วมมือส่วนตัวมากกว่าอำนาจอื่น เนื่องจากสายการบังคับบัญชาไม่เอื้อต่อกัน

5. งบประมาณที่ได้รับไม่เพียงพอต่อการพัฒนาการศึกษาทั้งจังหวัด

6. สำนักงานเขตพื้นที่การศึกษายังทำงานไม่สนองต่อการพัฒนาของจังหวัด

**ข้อเสนอแนะ/ความคิดเห็นเพิ่มเติม**

ควรมีหน่วยงานในระดับจังหวัดที่ดูแลนโยบายทางการศึกษาอย่างมีส่วนร่วม   
เพียงหน่วยงานเดียวและพัฒนาในทิศทางเดียวกัน

**ผลลัพธ์ที่คาดว่าจะได้รับ/ผลลัพธ์ที่เกิดจากผลผลิต**

1. ครูปฐมวัยสามารถจัดการศึกษาสำหรับเด็กปฐมวัยได้ครอบคลุมทุกประสบการณ์สำคัญและมาตรฐานของหลักสูตรการศึกษาปฐมวัย

2. โรงเรียนที่จัดการศึกษาปฐมวัยมีมาตรฐานตามมาตรฐานสถานพัฒนาเด็กปฐมวัยแห่งชาติ

3. เด็กปฐมวัยมีคุณภาพตามมาตรฐานสถานหลักสูตรและมาตรฐานสถานพัฒนา  
เด็กปฐมวัยแห่งชาติ

**นโยบายที่ 4 การศึกษาเพื่อพัฒนาทักษะอาชีพและเพิ่มขีดความสามารถในการแข่งขัน**

**4.1 การพัฒนาขับเคลื่อนความเป็นเลิศทางการอาชีวศึกษา (Excellent Center)   
โดยความร่วมมือกับภาคเอกชนและสถานประกอบการ**

**4.1.1 สภาพความก้าวหน้า ความสำเร็จของการดำเนินงานตามนโยบาย**

ได้ดำเนินการในสถานศึกษาสังกัดสำนักงานคณะกรรมการการอาชีวจังหวัดศรีสะเกษ  
โดยการขับเคลื่อนศูนย์ความเป็นเลิศทางการอาชีวศึกษา (Excellent Center) และศูนย์บริหารเครือข่าย  
การผลิตและพัฒนากำลังคนอาชีวศึกษา (Center of Vocational Manpower Networking Management: CVM) หน่วยงานและสถานศึกษาสังกัดสำนักงานคณะกรรมการการอาชีวดี ได้ดำเนินการขับเคลื่อนศูนย์ความเป็นเลิศทางการอาชีวศึกษา (Excellent Center) และศูนย์บริหารเครือข่ายการผลิตและกำลังคนอาชีวศึกษา (Center of Vocational Manpower Networking Management: CVM) พร้อมทั้งพัฒนาหลักสูตรให้สอดคล้องกับมาตรฐานวิชาชีพโดยพัฒนาหลักสูตรร่วมกับสถานประกอบการและจัดการศึกษาที่หลากหลายครอบคลุม  
ทั้ง 4 กลุ่ม ได้แก่ (1) กลุ่มทั่วไป (Standard) (2) กลุ่มเชี่ยวชาญเฉพาะ (Expert) (3) กลุ่มความเป็นเลิศ (Excellent Center) และ (4) กลุ่มศูนย์บริหารเครือข่ายการผลิตและพัฒนากำลังคนอาชีวศึกษา

**4.1.2 ปัญหาและอุปสรรค**

1) สถานศึกษาขาดครูผู้สอนที่มีความรู้ความชำนาญเฉพาะทาง รวมทั้งครูผู้สอน  
มีวุฒิการศึกษาวิชาชีพไม่ตรงตามวิชาที่สอน

2) นโยบายขาดความต่อเนื่องประกอบกับแนวทางการจัดการของสถานศึกษาภายใต้  
ศูนย์ความเป็นเลิศทางการอาชีวศึกษา (Excellent Center) ระดับสาขา ไม่มีสาขาวิชาที่มีมาตรฐานอยู่ในเกณฑ์การประเมินของสถานศึกษาภายใต้ศูนย์ความเป็นเลิศ

3) ขาดห้องปฏิบัติการ ครุภัณฑ์ สื่อวัสดุอุปกรณ์ที่ใช้ประกอบการจัดการเรียนการสอน  
ไม่ทันสมัย

**4.1.3 การแก้ไขปัญหาและข้อเสนอแนะ**

1) จัดหาครูผู้สอนที่มีวุฒิการศึกษาวิชาชีพตรงตามสาขาวิชาที่สอนและเพียงพอต่อการจัด  
การเรียนการสอน รวมทั้งจัดอบรมพัฒนาครูให้มีความรู้ความสามารถปฏิบัติงานขับเคลื่อนศูนย์ความเป็นเลิศทางการอาชีวศึกษา (Excellent Center) 2) ส่งเสริมสนับสนุนการจัดการสถานศึกษาภายใต้ศูนย์ความเป็นเลิศทางการอาชีวศึกษา (Excellent Center) อย่างต่อเนื่อง รวมทั้งสร้างความร่วมมือกับสถานประกอบการในการจัดการศึกษาระบบทวิภาคี

**นโยบายที่ 5 การส่งเสริมสนับสนุนวิชาชีพครู บุคลากรทางการศึกษาและบุคลากรสังกัดกระทรวงศึกษาธิการ**

**5.1 การส่งเสริมสนับสนุนการดำเนินการตามหลักเกณฑ์การประเมินวิทยฐานะแนวใหม่ (หลักเกณฑ์ PA)**

**5.1.1 สภาพความก้าวหน้า ความสำเร็จของการดำเนินงานตามนโยบาย**

สำนักงานศึกษาธิการจังหวัดศรีสะเกษ ได้ประชาสัมพันธ์ส่งเสริมสนับสนุนให้ข้าราชการครูและบุคลากรทางการศึกษา ให้ดำเนินการลงทะเบียนเข้าใช้ระบบ DPA เพื่อส่งคำขอรับการประเมิน   
ตามหลักเกณฑ์ PA ซึ่งสำนักงานศึกษาธิการจังหวัดศรีสะเกษได้ลงทะเบียนใช้ระบบ DPA แล้ว

**5.1.2 ปัญหาและอุปสรรค**

1) เปลี่ยนผ่านการดำเนินการจากเดิมให้สำนักงานศึกษาธิการจังหวัดสามารถเข้าใช้ระบบตรวจสอบการดำเนินการ เป็นสำนักงานเขตพื้นที่การศึกษา/สถานศึกษาดำเนินการแทน เนื่องจากในระยะแรกของการลงทะเบียนมีผู้ใช้งานจำนวนมาก ส่งผลให้ระบบล่มบ่อยครั้ง

2) มีการเปลี่ยนแปลงผู้ลงทะเบียนใช้ระบบ เนื่องจากศึกษาธิการจังหวัดเกษียณอายุราชการ จึงมอบให้รองศึกษาธิการจังหวัด รักษาการทำหน้าที่ลงทะเบียนของหน่วยงานสำนักงานศึกษาธิการจังหวัดแทน

**5.1.3 การแก้ไขปัญหาและข้อเสนอแนะ**

1) ควรแจ้งการดำเนินการ หรือแนวปฏิบัติในการลงทะเบียนการใช้ระบบ DPA ให้ชัดเจน พร้อมคู่มือในการลงทะเบียน การเตรียมเอกสาร หลักฐานประกอบการลงข้อมูลใช้ระบบ

2) ควรแจ้งการลงทะเบียนใช้ระบบทีละหน่วยงาน เพื่อที่ระบบจะสามารถรองรับการยื่นขอลงทะเบียนได้

**5.2 การแก้ไขปัญหาหนี้สินครูและบุคลากรทางการศึกษา**

**5.2.1 สภาพความก้าวหน้า ความสำเร็จของการดำเนินงานตามนโยบาย**

1. กำหนดแนวปฏิบัติในการดำเนินงานเพื่อแก้ไขปัญหาหนี้สินข้าราชการครูและบุคลากรทางการศึกษาในแต่ละเขตพื้นที่การศึกษาอย่างเป็นระบบ และให้มีความสอดคล้องกับนโยบายของคณะกรรมการ

2. เสนอแนะและให้ความเห็นเกี่ยวกับการบริหารเงินทุนหมุนเวียนเพื่อแก้ไขปัญหาหนี้สินข้าราชการครูต่อคณะกรรมการหรือคณะอนุกรรมการที่เกี่ยวข้อง

3. ปฏิบัติงานตามนโยบาย ระเบียบ ข้อบังคับ หลักเกณฑ์ วิธีการ ตลอดจนแนวทางปฏิบัติของคณะกรรมการ

4. พิจารณาตรวจสอบคุณสมบัติและหลักฐานต่าง ๆ เพื่อดำเนินการคัดเลือกข้าราชการครูในแต่ละเขตพื้นที่การศึกษา ผู้มีสิทธิกู้ยืมเงิน รวมทั้งการพิจารณาจัดอับดับความจำเป็นในการกู้ยืม

5. วิเคราะห์ความสามารถในการชำระหนี้และพิจารณาอนุมัติคำขอกู้ยืมของข้าราชการครู  
ในแต่ละเขตพื้นที่การศึกษา

6. ติดตามลูกหนี้ค้างชำระและรายงานผลการดำเนินงานเกี่ยวกับการแก้ไขปัญหาหนี้สินข้าราชการครูในแต่ละเขตพื้นที่การศึกษา รวมทั้งอุปสรรคต่าง ๆ ให้สำนักงาน ก.ค.ศ. ทราบ เพื่อเสนอคณะกรรมการหรือคณะอนุกรรมการที่เกี่ยวข้อง

**ความสำเร็จของการดำเนินงานตามนโยบาย**

1. มีการชี้แจงความรู้ความเข้าใจเกี่ยวกับการแก้ไขปัญหาหนี้สินครู

1.1 มีการประชาสัมพันธ์สร้างความเข้าใจในการแก้ไขปัญหาหนี้สินครูในระดับ สพฐ. ระดับจังหวัด และระดับเขตพื้นที่การศึกษา ร่วมกับสำนักงานศึกษาธิการจังหวัดศรีสะเกษ

1.2 สพฐ. แต่งตั้งคณะกรรมการตามคำสั่ง และ สพป.ศรีสะเกษ เขต 1 แต่งตั้งคณะกรรมการ ระดับสำนักงานเขตพื้นที่การศึกษา และสำนักงานศึกษาธิการจังหวัดศรีสะเกษ

1.3 สำนักงานศึกษาธิการจังหวัดศรีสะเกษแต่งตั้งคณะกรรมการโดยให้ประธานกลุ่มโรงเรียนเป็นคณะกรรมการ

1.4 ชี้แจงในการประชุมผู้บริหารสถานศึกษา ครูและบุคลากรทางการศึกษาผ่านระบบออนไลน์

1.5 ประชาสัมพันธ์โครงการผ่านหนังสือราชการของสำนักงานศึกษาธิการจังหวัดศรีสะเกษ ในวาระที่ประชุมประจำเดือนของทุกเดือน

1.6 ประชาสัมพันธ์ให้สถานศึกษาทราบ ผ่านกลุ่มไลน์ของสำนักงานศึกษาธิการจังหวัดศรีสะเกษ

1.7 มีการขับเคลื่อนการแก้ไขปัญหาหนี้สินครูร่วมกับสหกรณ์ออมทรัพย์ครูจังหวัดศรีสะเกษ โดยลดอัตราดอกเบี้ยให้แล้วในเบื้องต้นหลังประกาศนโยบาย อัตรา 0.05 %

1.8 มีการตรวจสอบ กลั่นกรอง สำหรับข้าราชการที่ยื่นกู้เงินกับสถาบันการเงิน   
ซึ่งจะต้องให้มีเงินเหลือเกิน 30%

2. มีการประชุมกำหนดแนวทางการแก้ไขปัญหาหนี้สินครูและบุคลากรทางการศึกษา

2.1 มีการประชุมคณะกรรมการแก้ไขปัญหาหนี้สินข้าราชการครูและบุคลากรทางการศึกษาระดับจังหวัดศรีสะเกษ ผ่านระบบออนไลน์ ZOOM Video Conference Meeting เมื่อวันที่ 9 มีนาคม 2565

2.2 ประชุมคณะกรรมการระดับจังหวัดและคณะกรรมการระดับสำนักงานเขต   
พร้อมกันแล้ว จำนวน 2 ครั้ง เมื่อวันที่ 8 เมษายน 2565

2.3 ดำเนินการตรวจสอบรวบรวมข้อมูลและแจ้งคณะกรรมการสถานีแก้หนี้  
ระดับสำนักงานเขตประชุมอีกครั้ง

2.4 เมื่อดำเนินการในแต่ละขั้นตอนแล้วจะดำเนินการให้ความรู้ความเข้าใจในวินัย  
ทางการเงินและความสำคัญในการออมต่อไป

3. มีการประชาสัมพันธ์เกี่ยวกับความรู้การออมในเว็บไซต์ ของ กบข. ซึ่งเป็นหน่วยงาน  
ที่ให้ความรู้การออมและการลงทุนที่เหมาะสม

3.1 ข้าราชการครูและบุคลากรทางการศึกษาแจ้งสะสมเพิ่มอย่างต่อเนื่อง

**5.2.2 ปัญหาและอุปสรรค**

1. ควรแก้ไขเกณฑ์ในการเข้าร่วมลงทะเบียนให้สามารถเข้าร่วมได้อย่างทั่วถึง

2. การดำเนินการยังไม่สามารถขับเคลื่อนได้ เนื่องจากแนวทางการปฏิบัติยังไม่ชัดเจน

3. ควรกำหนดขั้นตอนการทำงานให้ชัดเจนบางงานควรดำเนินการในระดับกระทรวง

**5.2.3 การแก้ไขปัญหาและข้อเสนอแนะ**

1. ในขั้นตอนการประสานงานกับสถาบันการเงินควรดำเนินการโดยระดับกระทรวง   
เพื่อการทำงานที่ชัดเจน เนื่องจากสถาบันการเงินมีกฎหมายและแนวปฏิบัติที่ควบคุม

2. ควรกำหนดระเบียบ แนวปฏิบัติระดับกระทรวงในเงื่อนไขและการกู้ยืมเงินให้ชัดเจนเพราะหากกำหนดระดับเขตพื้นที่จะเกิดการเปรียบเทียบของข้าราชการและบุคลากรทางการศึกษา

3. ข้าราชการครูและบุคลากรทางการศึกษามีความเข้าใจคลาดเคลื่อนเมื่อลงทะเบียนแล้วจะไม่สามารถกู้เงินได้อีกจะถูกตัดสิทธิ์ในการกู้เงินทุกประเภท

**นโยบายที่ 6 การพัฒนาระบบราชการและบริการภาครัฐยุคดิจิทัลและอื่น ๆ**

**6.1 การนำเทคโนโลยีมาใช้ในการบริหารจัดการและการให้บริการ**

**6.1.1 สภาพความก้าวหน้า ความสำเร็จของการดำเนินงานตามนโยบาย**

สำนักงานศึกษาธิการจังหวัดศรีสะเกษมีการนำเทคโนโลยีมาใช้ในการบริหารจัดการและ  
การให้บริการเช่น บริการระบบบริการเครือข่ายอินเทอร์เน็ตไร้สาย WiFi ให้กับทั้งบุคลากรในสำนักงานฯ และผู้มาติดต่อราชการ และเผยแพร่ข้อมูลข่าวสารผ่านสื่อ social media ต่าง ๆ ไม่ว่าจะเป็น เว็บไซต์หน่วยงาน (https://sskpeo.moe.go.th), Facebook: สนง.ศึกษาธิการจังหวัดศรีสะเกษ, Line Official: สำนักงานศึกษาธิการจังหวัดศรีสะเกษ และใช้ระบบในการบริหารจัดการต่าง ๆ ในสำนักงานฯ ในระบบอิเล็กทรอนิกส์ ได้แก่ โปรแกรม e-office มีเมนู การลงเวลากลับ, ตรวจเยี่ยมโรงเรียน, จองห้องประชุม, การลาราชการ, ภารกิจศึกษาธิการจังหวัดศรีสะเกษ, สรุปการลงเวลาประจำวัน ระบบออกเลขหนังสือ–คำสั่ง เป็นต้น และ  
จะขยายผลในการจัดทำระบบฐานข้อมูลสารสนเทศเพื่อนำมาใช้เป็นเครื่องมือในการวิเคราะห์ข้อมูลบริหารจัดการด้านการศึกษาของจังหวัดศรีสะเกษต่อไป

ทั้งนี้ ในการพัฒนาเทคโนโลยีสารสนเทศและโครงสร้างพื้นฐานของสำนักงานศึกษาธิการจังหวัดศรีสะเกษได้นำการอย่างต่อเนื่องและเป็นระบบทุกปี เพื่อสนับสนุนนโยบายของกระทรวงศึกษาธิการ   
และตอบสนองภาระงานของสำนักงานศึกษาธิการจังหวัดให้ทันเวลาและเพิ่มประสิทธิภาพของการทำงาน

**6.1.2 ปัญหาและอุปสรรค**

1) ปัญหาด้านการบริหารจัดการเว็บไซต์หน่วยงาน เนื่องจากเว็บไซต์ของสำนักงานศึกษาธิการ จังหวัดศรีสะเกษที่ใช้งานอยู่ในปัจจุบันจัดทำขึ้นภายใต้เว็บไซต์กระทรวงศึกษาธิการ ภายใต้การดูแลของ  
ศูนย์เทคโนโลยีสารสนเทศและการสื่อสาร สำนักปลัดกระทรวงศึกษาธิการ ซึ่งมีการใช้งานร่วมกันในหลายหน่วยงานส่งผลต่อการบริหารจัดการด้านทรัพยากรเทคโนโลยีที่ใช้งานและการดูแลบำรุงรักษาที่มีข้อจำกัด   
ทำให้การใช้งานไม่เต็มประสิทธิภาพเท่าที่ควรและข้อจำกัดในการพัฒนาและต่อยอดต่อไป

2. ปัญหาเทคโนโลยีคอมพิวเตอร์ เนื่องจากคอมพิวเตอร์ของสำนักงานศึกษาธิการจังหวัด  
ศรีสะเกษที่ใช้งานอยู่ในปัจจุบัน มีคุณลักษณะพื้นฐาน (Specification) ที่ไม่เพียงพอต่อความต้องการของระบบปฏิบัติการ (Operating System) ที่มีการปรับปรุงและใช้ทรัพยากรของคอมพิวเตอร์ที่สูงขึ้นและต่อเนื่อง  
ทุกปี ซึ่งไม่คุ้มค่าในการอัพเกรดอุปกรณ์ (Hardware)

3. ปัญหาด้านการป้องภัยคุกคามทางออนไลน์ ผู้ใช้งาน (end users) ค่อนข้างมีอิสระสูง  
ในการติดตั้ง software ดังนั้นถ้าหากผู้ใช้งานขาดความระมัดระวังจะมีผลทำให้ซอฟต์แวร์ที่ไม่พึงประสงค์ (malicious software หรือ malware) สามารถเข้าสู่ระบบคอมพิวเตอร์และแพร่กระจายผ่านระบบเครือข่ายได้ และยังขาดอุปกรณ์รักษาความปลอดภัยของระบบเครือข่าย (Network Firewall) ที่มีประสิทธิภาพ

4. ปัญหาด้านการออกแบบเทคโนโลยีเครือข่ายคอมพิวเตอร์ เนื่องจากอุปกรณ์คอมพิวเตอร์มีการใช้งานที่เพิ่มสูงขึ้นต่อเนื่องทุกปี ประกอบกับข้อจำกัดในเรื่องประสิทธิภาพของอุปกรณ์กระจายสัญญาณ ส่งผลกระทบต่อการออกแบบติดตั้งระบบให้ครอบคลุมการทำงานที่มีประสิทธิภาพ

**6.1.3 การแก้ไขปัญหาและข้อเสนอแนะ**

1) ด้านการบริหารจัดการเว็บไซต์หน่วยงาน ขยายผลต่อยอดระบบแม่ข่ายที่ให้บริการพื้นที่ใช้งานเว็บไซต์ (server) โดยกระจายไปกลุ่มจังหวัดตามข้อมูลและปริมาณการใช้งาน และจัดให้มีการอบรมระบบเว็บไซต์ของหน่วยงานอย่างต่อเนื่องทุกปี

2) ด้านเทคโนโลยีคอมพิวเตอร์และระบบเครือข่ายคอมพิวเตอร์ จัดให้มีการอบรมสร้างความรู้ความเข้าใจในการใช้งานและการปลอดภัยคุกคามทางออนไลน์ให้แก่ผู้งาน และจัดหาอุปกรณ์รักษาความปลอดภัยของระบบเครือข่ายคอมพิวเตอร์ที่มีประสิทธิภาพ

**6.2 การทำงานแบบบูรณาการ การมีส่วนร่วมกับชุมชน หน่วยงาน องค์กรอื่น ๆ ทั้งในพื้นที่และหน่วยงานอื่น ๆ ที่เกี่ยวข้อง**

สำนักงานศึกษาธิการจังหวัดศรีสะเกษ ได้มีการทำงานแบบบูรณาการการมีส่วนร่วมกับชุมชน หน่วยงาน องค์กรอื่น ๆ ทั้งในพื้นที่และหน่วยงานอื่น ๆ ที่เกี่ยวข้อง ในปี พ.ศ. 2566 จำนวน 2 เรื่อง ดังนี้

1. ได้มีส่วนร่วมในการจัดกิจกรรมงานเทศกาลปีใหม่สี่เผ่าไทยศรีสะเกษ ประจำปี 2566   
รวม 10 วัน 10 คืน ณ บริเวณสนามหน้าศาลากลางจังหวัดศรีสะเกษ โดยมีวัตถุประสงค์เพื่อหารายได้ช่วยเหลือกิจการสาธารณกุศลต่าง ๆ เสริมสร้างความสามัคคีปรองดองสมานฉันท์ และเพื่อเป็นการกระตุ้นเศรษฐกิจในพื้นที่จังหวัดศรีสะเกษ โดยได้รับมอบหมายกิจกรรมการแสดงเวทีกลาง รายการรำวงย้อนยุค  
ให้หน่วยงานทางการศึกษา กระทรวงมหาดไทย องค์การบริหารส่วนจังหวัด องค์การบริหารส่วนตำบล ในส่วนของสำนักงานศึกษาธิการจังหวัดศรีสะเกษ ได้ประสานงานและร่วมกับหน่วยงานอื่น ๆ เช่น จังหวัดศรีสะเกษ สำนักงานศึกษาธิการจังหวัด สำนักงานส่งเสริมการเรียนรู้จังหวัดศรีสะเกษ ศูนย์การศึกษาพิเศษประจำจังหวัดศรีสะเกษ สำนักงานเขตพื้นที่การศึกษาประถมศึกษาศรีสะเกษโทุกเขตพื้นที่ และมหาวิทยาลัยราชภัฎศรีสะเกษ ในการนี้จังหวัดศรีสะเกษได้มีคำสั่งจังหวัดศรีสะเกษที่ 6736/2565 เรื่อง แต่งตั้งคณะอนุกรรมการจัดการแสดงบนเวทีกลาง งานเทศกาลปีใหม่สี่เผ่าไทยศรีสะเกษประจำปี 2566 สั่ง ณ วันที่ 23 ธันวาคม พ.ศ. 2565

2. การจัดงานวันครู ครั้งที่ 67 ประจำปี 2566

สำนักงานศึกษาธิการจังหวัดศรีสะเกษ โดยสำนักงานคุรุสภาจังหวัดศรีสะเกษ ได้กำหนด  
จัดงานวันครูส่วนภูมิภาค ครั้งที่ 67 พ.ศ. 2566 ร่วมกับหน่วยงานทางการศึกษาในจังหวัดศรีสะเกษในวันจันทร์  
ที่ 16 มกราคม 2566 ณ อาคารสโมสรพนักงานเทศบาลเมืองศรีสะเกษ เกาะกลางน้ำ จังหวัดศรีสะเกษ   
เพื่อส่งเสริมยกย่องเชิดชูเกียรติผู้ประกอบวิชาชีพทางการศึกษา ส่งเสริมสามัคคีธรรมระหว่างครู และเพื่อประกอบพิธีระลึกถึงพระคุณบูรพาจารย์

ในการนี้ สำนักงานศึกษาธิการจังหวัดศรีสะเกษ ได้แต่งตั้งคณะกรรมการจัดงานวันครู ครั้งที่ 67 พ.ศ. 2566 เพื่อดำเนินงานการจัดงานวันครูในส่วนของสำนักงานศึกษาธิการจังหวัดศรีสะเกษได้รับมอบหมายเป็นคณะกรรมการตามประกาศสำนักงานศึกษาธิการจังหวัดศรีสะเกษ เรื่อง แต่งตั้งคณะกรรมการจัดงานวันครู ครั้งที่ 67 พ.ศ. 2566 ประกาศ ณ วันที่ 6 มกราคม 2566 จำนวน 4 คณะกรรมการ

- คณะกรรมการฝ่ายพิธีบูชาบูรพาจารย์

- คณะกรรมการฝ่ายปฏิคมและต้อนรับ

- คณะกรรมการฝ่ายรำถวายมือ

- คณะกรรมการฝ่ายยกย่องเชิดชูเกียรติครู

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**คณะกรรมการผู้จัดทำรายงานผลการตรวจราชการ**

**ที่ปรึกษา**

นายอุดมศักดิ์ เพชรผา ศึกษาธิการจังหวัดศรีสะเกษ

นายสุพิชญ์ ลาลุน รองศึกษาธิการจังหวัดศรีสะเกษ

นายทรงพล สมภาค รองศึกษาธิการจังหวัดศรีสะเกษ

**คณะกรรมการจัดทำข้อมูล และรายงานผลการตรวจราชการ**

นายทิพากร ทีน้ำคำ ผู้อำนวยการกลุ่มนิเทศ ติดตามและประเมินผล

นายสัจจา เจริญศรีเมือง ศึกษานิเทศก์

นางอัจฉฎาพร เคราะห์ดี ศึกษานิเทศก์

นายสนั่น เมยท่าแค ศึกษานิเทศก์

. นายธีรภัทร์ ใยแสง ศึกษานิเทศก์

นางธนัชชญานันทน์ อินตะนัย ศึกษานิเทศก์

**บรรณาธิการและพิสูจน์อักษร**

นายสายันต์ ดวงบัณฑิต ศึกษานิเทศก์

นางอุไรวรรณ โจมภาค ศึกษานิเทศก์

นายจิรพงศ์ ร่วมทิพย์ นักวิเคราะห์นโยบายและแผน ปฏิบัติการ

นางสาวคณิตตา บุปผาชาติ นักวิเคราะห์นโยบายและแผน ปฏิบัติการ

นางสาวจริยา บวรรัมย์ เจ้าพนักงานธุรการ

**คณะกรรมการฝ่ายบันทึกเสียงและนำเสนอ**

นายฐิติวัฒน์ ตยะพักตร์ นักวิชาการคอมพิวเตอร์

